ΚΑΝΟΝΙΣΜΟΣ (ΕΟΚ) αριθ. 861/71 ΤΗΣ ΕΠΙΤΡΟΠΗΣ της 27ης Απριλίου 1971 περί του καθορισμού της καταγωγής των μαγνητοφώνων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό αριθ. 802/68 του Συμβουλίου της 27ης Ιουνίου 1968 περί του κοινού ορισμού της εννοίας της καταγωγής των εμπορευμάτων(1) και ιδίως το άρθρο 14,

Εκτιμώντας:

ότι το άρθρο 5 του προαναφερθέντος κανονισμού προβλέπει ότι εμπόρευμα στην παραγωγή του οποίου παρεμβλήθηκαν δύο ή περισσότερες χώρες είναι καταγωγής της χώρας όπου πραγματοποιήθηκε η τελευταία ουσιώδης μεταποίηση ή κατεργασία, οικονομικώς δικαιολογημένη, εκτελεσθείσα σε επιχείρηση προς τούτο εξοπλισμένη και η οποία έχει καταλήξει στην κατασκευή ενός νέου προϊόντος ή ενός προϊόντος αντιπροσωπεύοντος ένα σημαντικό στάδιο παραγωγής-

ότι η συναρμολόγηση των μαγνητοφώνων δύναται να καλύπτει διαδικασίες περισσότερο παρά λιγότερο εξελιγμένες ανάλογα με τους τύπους των συναρμολογουμένων συσκευών και με τα χρησιμοποιούμενα μέσα και τους όρους με τους οποίους πραγματοποιείται αυτό-

ότι κατά το σημερινό στάδιο της τεχνικής στο βιομηχανικό τούτο κλάδο, οι εργασίες συναρμολογήσεως δεν συνιστούν γενικά αυτές μόνες σημαντικό στάδιο παραγωγής υπό την έννοια του άρθρου 5 του κανονισμού (ΕΟΚ) αριθ. 802/68, αλλά δύναται να συμβαίνει διαφορετικά σε ορισμένες περιπτώσεις, π.χ., όταν οι εργασίες αυτές αφορούν σε συσκευές υψηλής αποδόσεως ή απαιτούσες αυστηρό έλεγχο των χρησιμοποιουμένων τεμαχίων ή όταν αυτές συνεπάγονται ομοίως και τη συναρμολόγηση των συστατικών στοιχείων των συσκευών-

ότι η ποικιλία των εργασιών που περιλαμβάνονται στην έννοια της συναρμολογήσεως δεν επιτρέπει τον καθορισμό βάσει ενός τεχνικής φύσεως κριτηρίου των περιπτώσεων κατά τις οποίες οι εργασίες αυτές αντιπροσωπεύουν ένα σημαντικό στάδιο παραγωγής- ότι προσήκει, υπό τους όρους αυτούς, να αρκεσθεί κανείς στην προστιθέμενη αξία λόγω των τελευταίων αυτών-

ότι δύναται λογικώς να εκτιμηθεί ότι, σήμερα, συνιστά ένα σημαντικό στάδιο παραγωγής μία συναρμολόγηση η οποία αντιπροσωπεύει κατ' αξίαν τουλάχιστον το 45% της τιμολογιακής τιμής εκ του εργοστασίου των συσκευών-

ότι παρίσταται ανάγκη να εξομοιωθεί προς την περίπτωση αυτή και εκείνη κατά την οποία οι εργασίες συναρμολογήσεως συνοδεύονται από την ενσωμάτωση τεμαχίων καταγωγής της χώρας αυτής ή της Κοινότητος, όπου πραγματοποιούνται οι εργασίες αυτές, εφ' όσον η προσθήκη αξίας, η οποία προκύπτει από αυτές, υπολογιζόμενη υπό τους αυτούς όρους, ανέρχεται στο αυτό ποσοστό-

ότι, στην περίπτωση κατά την οποία η κτηθείσα αξία σε μία χώρα ή στην Κοινότητα εξαιτίας των εργασιών συναρμολογήσεως και, ενδεχομένως, της ενσωματώσεως τεμαχίων καταγωγής της χώρας αυτής ή της Κοινότητος αντιπροσωπεύει τουλάχιστον το 45% της τιμολογιακής τιμής εκ του εργοστασίου των συσκευών, προσήκει, ομοίως, όπως καθορισθεί η χώρα καταγωγής των τελευταίων αυτών-

ότι, σε παρόμοια περίπτωση, παρίσταται ανάγκη να αναγνωρίζεται η τελευταία χώρα της οποίας θεωρούνται καταγωγής τα τεμάχια που συνιστούν έμμεσα σημαντικό στάδιο παραγωγής των εν λόγω συσκευών και ότι ελλείψει ενός τεχνικού κριτηρίου επαρκώς ακριβούς προσήκει να θεωρείται ότι συμβαίνει τούτο όταν η τιμολογιακή τιμή εκ του εργοστασίου των τεμαχίων τούτων υπερβαίνει το 35% της τιμής εκ του εργοστασίου των συσκευών- ότι στην περίπτωση, κατά την οποία το ποσοστό τούτο πραγματοποιείται σε δυο χώρες, οι οποίες συνέβαλαν στην παραγωγή των συσκευών χωρίς να είναι δυνατόν να καθορισθεί ποία μεταξύ των είναι η χώρα της τελευταίας μεταποιήσεως ή επεξεργασίας υπό την έννοια του άρθρου 5 του προμνησθέντος κανονισμού (ΕΟΚ) αριθ. 802/68, παρίσταται ανάγκη να θεωρηθεί ότι οι συσκευές είναι καταγωγής της χώρας της οποίας είναι καταγωγής τα τεμάχια τα αντιπροσωπεύοντα το υψηλότερο ποσοστό-

ότι, όταν η τιμολογιακή τιμή εκ του εργοστασίου των συσκευών ή των τεμαχίων δεν είναι γνωστή, προσήκει να υπολογίζονται τα ποσοστά βάσει της δασμολογητέας αξίας την οποία έχουν ή θα είχαν οι εν λόγω συσκευές ή τα τεμάχια κατά την εισαγωγή στην Κοινότητα-

ότι οι υπό του παρόντος κανονισμού προβλεπόμενες διατάξεις είναι σύμφωνες προς τη γνώμη της Επιτροπής της Καταγωγής,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η κατασκευή των μαγνητοφώνων δεν προσδίδει στις συσκευές αυτές την καταγωγή της χώρας ή της Κοινότητος όπου αυτή πραγματοποιείται παρά μόνο στην περίπτωση κατά την οποία η αξία η κτηθείσα λόγω των εργασιών συναρμολογήσεως και ενδεχομένως της ενσωματώσεως των τεμαχίων που είναι καταγωγής αυτών αντιπροσωπεύει τουλάχιστον το 45% της τιμολογιακής τιμής εκ του εργοστασίου των εν λόγω συσκευών.

Άρθρο 2

1. Στην περίπτωση κατά την οποία η αξία η κτηθείσα σε μία χώρα ή στην Κοινότητα λόγω των εργασιών συναρμολογήσεως και ενδεχομένως της χρησιμοποιήσεως τεμαχίων καταγωγής της χώρας αυτής ή της Κοινότητος δεν ανέρχεται στο 45% της τιμολογιακής τιμής εκ του εργοστασίου των μαγνητοφώνων, η καταγωγή των συσκευών αυτών είναι εκείνη της τελευταίας χώρας της οποίας θεωρούνται καταγωγής τα τεμάχια τα οποία εμμέσως συνιστούν σημαντικό στάδιο παραγωγής των εν λόγω συσκευών, του όρου τούτου θεωρουμένου ως ικανοποιητικού οσάκις η τιμολογιακή τιμή εκ του εργοστασίου των τεμαχίων αντιπροσωπεύει πλέον του 35% της τιμολογιακής τιμής εκ του εργοστασίου των συσκευών.

2. Εφ' όσον σε δύο χώρες, οι οποίες έχουν συμβάλλει στην κατασκευή των συσκευών, η τιμολογιακή τιμή εκ του εργοστασίου των τεμαχίων καταγωγής καθεμιάς από αυτές υπερβαίνει το αναφερόμενο στην παράγραφο 1 ποσοστό και εφ' όσον δεν είναι δυνατόν να προσδιορισθεί ποία μεταξύ αυτών είναι εκείνη στην οποία έλαβε χώρα η κατά την έννοια του άρθρου 5 του κανονισμού (ΕΟΚ) αριθ. 802/68 τελευταία μεταποίηση ή επεξεργασία, η καταγωγή των συσκευών είναι εκείνη της χώρας της οποίας καταγωγής είναι τα τεμάχια τα αντιπροσωπεύοντα το υψηλότερο ποσοστό.

Άρθρο 3

Για την εφαρμογή των άρθρων 1 και 2, όταν η τιμολογιακή τιμή εκ του εργοστασίου των συσκευών ή των τεμαχίων δεν είναι γνωστή, παρίσταται ανάγκη υπολογισμού των στα ανωτέρω άρθρα προβλεπομένων ποσοστών, δια της λήψεως υπόψη της δασμολογητέας αξίας την οποία έχουν ή θα είχαν οι εν λόγω συσκευές ή τα τεμάχια κατά την εισαγωγή στην Κοινότητα.

Άρθρο 4

Κάθε Κράτος Μέλος πληροφορεί την Επιτροπή για τις διατάξεις, τις οποίες θεσπίζει για την εφαρμογή του παρόντος κανονισμού.

Η Επιτροπή ανακοινώνει τις πληροφορίες αυτές στα λοιπά Κράτη Μέλη.

Άρθρο 5

Ο παρών κανονισμός αρχίζει να ισχύει την 1η Μαΐου 1971.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.

Έγινε στις Βρυξέλλες, στις 27 Απριλίου 1971.

Για την Επιτροπή

Ο Πρόεδρος

Franco M. MALFATTI

(1) ΕΕ αριθ. Ν 148 της 28.6.1968, σ. 1.